Η χώρα μας τις τελευταίες μέρες δέχεται μια υβριδική εισβολή στον Έβρο και στα νησιά. Yβριδικές επιχειρήσεις είναι αυτές στις οποίες οι εμπλεκόμενοι χρησιμοποιούν συγχρόνως και κατά την κρίση τους ολόκληρο το φάσμα των μέσων που έχουν στη διάθεση τους. Αυτό περιλαμβάνει στρατιωτικά συμβατικά, πολιτικά, διπλωματικά, οικονομικά, πληροφοριακά και προπαγανδιστικά μέσα, αλλά και ανορθόδοξες ή και τρομοκρατικές τακτικές με πειθαναγκασμό, με ενδεχόμενη χρήση ελεγχόμενης ή ανεξέλεγκτης βίας, εγκληματικές πρακτικές, ψυχολογικές επιχειρήσεις και κυβερνοπόλεμο αλλά και οποιαδήποτε άλλη δυνατότητα παρουσιασθεί, με σκοπό την επίτευξη των τεθέντων στόχων.

Ο Πρόεδρος Ερντογάν στα πλαίσια της προσπάθειας του για την ανάδυση της Τουρκίας σε ισχυρή περιφερειακή δύναμη αλλά και του ιδίου σε κυρίαρχη μορφή στην τουρκική ιστορία, προχώρησε στην εργαλειοποίηση των βασικών και κυρίαρχων δυνατοτήτων ή υβριδικών εργαλείων (ή και «όπλων» θα μπορούσαμε να πούμε) που κατά τη γνώμη του διαθέτει στην εργαλειοθήκη της η Τουρκία. Αυτά είναι γνωστά για την Τουρκία, σαν « τα τρία m»: Μigrants, Μilitary, Μosques δηλαδή στα ελληνικά: Μετανάστες, Ένοπλες Δυνάμεις και Τζαμιά. Αν και μπορούν να χρησιμοποιηθούν ανεξάρτητα συνήθως χρησιμοποιούνται συνδυαστικά, με το ένα να συμπληρώνει το άλλο ή και τα δυο υπόλοιπα.

Η Τουρκία υπό τη ηγεσία του Ερντογάν και ακολουθώντας το παράδειγμα του Πούτιν στην Κριμαία έχει αρχίσει το τελευταίο διάστημα να εκτελεί Υβριδικές επιχειρήσεις προς όλες τις γειτονικές της χώρες. Οικονομική, αναπτυξιακή, εκπαιδευτική, θρησκευτική και διπλωματική βοήθεια και υποστήριξη προς τα κράτη των Βαλκανίων με ισχυρή μουσουλμανική πλειοψηφία (Βοσνία, Αλβανία και Κόσσοβο) αλλά και προς τη Σομαλία και το Σουδάν, στην Αφρική και το Αζερμπαϊτζάν και τα κράτη της Κεντρικής Ασίας, το Πακιστάν και το Αφγανιστάν. Παράλληλα μαζί με τις υπόλοιπες δράσεις και ενέργειες, εκτελεί στρατιωτικές επιχειρήσεις διά αντιπροσώπων στη Συρία και στη Λιβύη. Οι αντιπρόσωποι μπορεί να είναι Σύριοι αντικαθεστωτικοί, Ισλαμιστές αντάρτες, Λίβυοι ισλαμιστές μισθοφόροι, ή ακόμα και τα υπολείμματα του Ισλαμικού κράτους. Όλοι ενεργούν για την επίτευξη των στόχων της Τουρκίας.

Απέναντι στην Ελλάδα, οι στρατιωτικές απειλές, οι παραβιάσεις της εθνικής κυριαρχίας, η απειλητική φρασεολογία, οι επιδείξεις δύναμης και επιθετικής πολιτικής, και οι συνεχείς παραβιάσεις εθνικής κυριαρχίας συνδυάστηκαν πρόσφατα με ανεξέλεγκτη αποστολή προσφύγων και μεταναστών που παραβιάζουν τα σύνορα της Ευρώπης και της Ελλάδος, μια εισβολή υβριδικής μορφής που εκτιμάται ότι θα δημιουργήσει πρόβλημα τόσο στην Ελλάδα όσο και στην Ευρώπη εξαναγκάζοντας την Αθήνα και τις Βρυξέλλες να υποκύψουν στις τουρκικές γεωπολιτικές και οικονομικές απαιτήσεις. Κυρίως όμως θα δημιουργήσει ένα τεράστιο πρόβλημα συνοχής, οικονομίας και ασφάλειας στην Ελλάδα. Είναι αυταπόδεικτη λοιπόν η εισβολή, και είναι υβριδική γιατί γίνεται από άοπλους πολίτες. Η υβριδική εισβολή είναι για τις Ένοπλες Δυνάμεις ο χειρότερος ″εφιάλτης". Ο εχθρός δεν επιτίθεται με αποβατικές δυνάμεις, πυρά και αεροπορία αλλά με αθώους και άοπλους πρόσφυγες και μετανάστες. Δεν κρατάνε πολυβόλα και τυφέκια αλλά μωρά, και αντί για σχηματισμούς μάχης είναι οικογένειες με γυναικόπαιδα. Τα όπλα μας είναι άχρηστα για την αντιμετώπιση των εισβολέων. Δεν πρέπει, εφόσον είναι δυνατόν, να χυθεί ούτε σταγόνα αίμα. Δική τους ή δική μας. Η αστυνομία και το λιμενικό είναι και εδώ στην πρώτη γραμμή και πρέπει να τους υποστηρίξουμε, λαός και ένοπλες δυνάμεις, για την επιβολή των αποφάσεων της κυβέρνησης και την αναχαίτιση της εισβολής.

Με την υβριδική αυτή επιχείρηση, η Τουρκία επιδιώκει να υλοποιήσει τη συνήθη τουρκική τακτική που αφήνει στον αντίπαλο δύο μόνο επιλογές: Να συμφωνήσει με τις ενέργειες, τις απαιτήσεις και τα τετελεσμένα που δημιουργεί η Άγκυρα ή να αντιμετωπίσει κάποιο από τα “τρία m”: Τους μετανάστες (το ένα m – migrants) με άνοιγμα των τουρκικών συνόρων και μαζική και ανεξέλεγκτη αποστολή τους στην Ελλάδα και την Ευρώπη, ή ακόμη και τις πολυπληθείς Ένοπλες Δυνάμεις της (το έτερο m – military) ενδεχομένως στο μέλλον, στα πλαίσια μίας άμεσα εκμεταλλεύσιμης και κεφαλαιοποιούμενης κρίσης που θα αναθεωρήσει την κατάσταση στο Αιγαίο και την Ανατολική Μεσόγειο.

Και η επιλογή του χρόνου της εκδήλωσης της εισβολής κατά τη γνώμη μου είχε υβριδικά κριτήρια. Η δυσχερής θέση της Τουρκίας στη Συρία, οι σημαντικές και ξαφνικές απώλειες στο Ιντλίμπ σε συνδυασμό με τις συγκρούσεις στα ελληνικά νησιά μεταξύ κατοίκων και ΜΑΤ που υπερεκτιμήθηκαν σαν σημείο βαθιάς εμφύλιου διχασμού μεταξύ των Ελλήνων, και το παγκόσμιο μούδιασμα εξαιτίας του κορωνοιού οδήγησαν την τουρκική ηγεσία στην επιλογή αυτού του διαστήματος για την εκδήλωση της εισβολής. Φαίνεται όμως ότι έκαναν λάθος στη εκτίμηση τόσο για το διχασμό όσο για και την ετοιμότητα των Ελληνικών Ενόπλων Δυνάμεων και των Σωμάτων Ασφαλείας.

Η υβριδική εισβολή λοιπόν είναι σε πλήρη εξέλιξη. Ας είμαστε αποφασιστικοί αλλά και πολύ προσεκτικοί, γιατί οι αντίπαλοι μας είναι αποφασισμένοι χρησιμοποιήσουν όλα τα διαθέσιμα μέσα και δεν έχουν -ποτέ δεν είχαν- καμία διάθεση συμβιβασμού ή συνδιαλλαγής.

* Στρατηγός Μιχαήλ Δημητρίου Κωσταράκος